Príloha č. 1

Kvantifikácia rozpočtových dôsledkov navrhovanej koncepcie
daňovej reformy

Úvod

Keďže sa navrhuje najradikálnejšia zmena daňového systému od r. 1993, bola venovaná mimoriadna pozornosť kvantifikácii dôsledkov navrhovaných daňových opatrení na príjmy štátneho rozpočtu.

Prepočty rozpočtových dopadov v oblasti DPH a daní z príjmov vykonali nezávisle od seba Komisia pre poradenstvo a posudzovanie v oblasti reformy daní zriadená ministrom financií SR, Infostat, Inštitút pre finančnú politiku MF SR, Ústav slovenskej a svetovej ekonomiky SAV a misia Medzinárodného menového fondu. 

Metodiky expertných odhadov vykonané týmito inštitúciami boli konzultované s Inštitútom finančnej politiky MF SR, a následne sa do koncepcie prebrali výlučne konzervatívne odhady, t.j. v zásade vždy najnižší odhad zvýšenia príjmov alebo najvyšší odhad zníženia príjmov ŠR. Použitie takéhoto konzervatívneho prístupu umožňuje znížiť na minimum (i keď nie úplne vylúčiť) mieru rozpočtových rizík, ktoré sú prirodzene spojené s každou zásadnou reformou daňového systému. Je preto možné s vysokou mierou pravdepodobnosti predpokladať, že celkový vplyv navrhovanej daňovej reformy na verejné rozpočty bude zodpovedať odhadu vyčíslenému v tomto materiáli, prípadne sa bude skutočnosť odchyľovať od predpokladov skôr v pozitívnom smere. V prípade takéhoto pozitívnejšieho vývoja budú možné v strednodobom horizonte ďalšie úpravy sadzieb daní smerom nadol, a to v oblasti daní z príjmov i dane z pridanej hodnoty.

Celkový vplyv daňovej reformy na verejné financie sa odhaduje na –5,0 mld. Sk. Tento dopad bude vykompenzovaný tým, že vo východiskách sa neuvažovalo s úrokmi z prostriedkov získaných z privatizácie (predpoklad pre rok 2004 je 3,0 mld. Sk), ktoré sú uložené na účte v Národnej banke Slovenska a sú viazané na potreby dôchodkovej reformy. Hoci tieto úroky nie sú príjmom štátneho rozpočtu, do celkových príjmov verejných financií sa započítavajú. Riziko vyplývajúce z daňovej reformy oproti deficitu plánovanému vo východiskách štátneho rozpočtu na rok 2004 predstavuje 2,0 mld. Sk.

Po vstupe SR do Európskej únie od 1. 5. 2004 vznikne krátkodobý posun (takmer dvojmesačný) v príjmoch DPH a spotrebných daní do štátneho rozpočtu. Bude spôsobený zmenou spôsobu ich výberu   pri dovoze z krajín EÚ, keďže sa budú vyberať až na základe podaných daňových priznaní. Vzhľadom na používanú metodiku ESA 95 (akruálny princíp), vo výpočte deficitu verejných financií sa tento posun neprejaví. Prejaví sa však v cash-flow, preto tento posun bude vykrytý krátkodobou pôžičkou SR. 

Navrhované úpravy jednotlivých daní sú navzájom previazané a podmienené. Prioritným cieľom vlády Slovenskej republiky v oblasti verejných financií je udržanie rozpočtovej rovnováhy a splnenie Maastrichtských kritérií, t.j. dosiahnutie takého stavu, aby najneskôr v r. 2006 schodok verejných financií nepresiahol úroveň 3% HDP (plánovaný deficit v roku 2004 je 3,4% HDP). Preto podstatný výpadok príjmov štátneho rozpočtu vyplývajúci zo zavedenia rovnej dane z príjmov právnických osôb a fyzických osôb musí byť kompenzovaný zvýšením výnosov z iných daní, najmä DPH a spotrebných daní. 

Zmeny v jednotlivých daniach - komentár ku kvantifikácii

1.	Daň z príjmov 20% 
Do odhadu je premietnutý pokles príjmov z dane z príjmov z podnikania, zo závislej činnosti, z príjmov právnických osôb, dane vyberanej zrážkou.

2.	DPH 20%
Odhaduje sa zvýšenie výnosov z DPH o 16,3 mld. Sk oproti východiskám štátneho rozpočtu na rok 2004. V tejto prognóze je zarátaný odhad z titulu zvýšenia sadzieb a zo zníženia hranice pre povinnosť registrácie platiteľov dane z pridanej hodnoty.

3.	Daň z nehnuteľností
Očakáva sa zvýšenie výnosu dane z nehnuteľností o sumu cca 1,5 mld. Sk v roku 2004. Vyšší výnos dane z nehnuteľností sa dosiahne zvýšením koeficientov, ktorými sa násobí sadzba dane pre krajské mestá podľa tabuľky v prílohe č. 3 a uplatňovanie v inak nezmenenej podobe. Pri výnosoch dane z nehnuteľností platí úplná lineárna závislosť medzi základom dane a sadzbou dane, preto zvýšenie sadzby dane bude znamenať zvýšenie výnosu dane z nehnuteľností. 

4.	Spotrebná daň z minerálnych olejov
Uvažuje sa so zvýšením sadzieb v rozpätí od 1,00 Sk/l do 2,50 Sk/l oproti terajším sadzbám. Pôvodná prognóza vychádzala z nezmenených sadzieb.

	Minimálna sadzba v EÚ
	dnešná sadzba v SR	Navrhovaná sadzba	
Bezolovnatý benzín	12 054 Sk/1000 l	12 400 Sk/1000 l	13 900 Sk/1000 l	
Olovnatý benzín	14 154 Sk/1000 l	14 500 Sk/1000 l	17 000 Sk/1000 l	
Kerozín	10 290 Sk/1000 l	11 800 Sk/1000 l	13 900 Sk/1000 l	
Nafta	10 290 Sk/1000 l	11 800 Sk/1000 l	13 900 Sk/1000 l	
Vykurovací olej	546 Sk/1000 kg	600 Sk/1000 kg	1 600 Sk/1000 kg	
LPG	4 200 Sk/1000 kg	4 300 Sk/1000 kg	6 800 Sk/1000 kg	
Označené plynové oleje	750 Sk/1000 l	4 100 Sk/1000 l	6 200 Sk/1000 l	

5.	Spotrebná daň z liehu
	Sadzba 250 Sk/l čistého alkoholu spĺňa požiadavky smerníc EÚ a neuvažuje sa s jej zmenou. Očakáva sa však, že zavedenie smernice EÚ č. 92/12/EHS do praxe pomôže znížiť daňové úniky.

6.	Spotrebná daň z piva
	Východiská ŠR na rok 2004 uvažovali s nezmenenou sadzbou, t.j. 30 Sk/hl/stupeň Plato a 23 Sk/hl/stupeň Plato. Zvýšený výnos vychádza z predpokladu úpravy dane na 250 Sk/hl/percento alkoholu, čím bude súčasne vyrovnané zdaňovanie piva a liehu. Daň na 12 stupňové pivo sa tak zvýši z dnešných 1,80 Sk na 4,38-6,25 Sk na 0,5l fľašu (podľa obsahu alkoholu, ktorý sa v 12° pive pohybuje najčastejšie v rozmedzí 3,5%-5%).

7.	Spotrebná daň z vína
	Na rok 2004 sa vo Východiskách ŠR uvažovalo s nezmenenými sadzbami, t.j. 0 Sk/hl na tiché víno, 2400 Sk/hl na šumivé víno a medziprodukty a 1700 Sk/hl na šumivé víno do s obsahom alkoholu do 8,5%. Zvýšený výnos vychádza z úrovne dane 2500 Sk/hl na všetky druhy vína, ktorá zodpovedá úrovni spotrebnej dane z liehu (250 Sk/liter čistého alkoholu) pri uvažovanom priemernom obsahu alkoholu vo víne 10%.

8.	Spotrebná daň z tabaku a tabakových výrobkov
Dnešná daň  z cigariet je 0,95 Sk/kus. Vo východiskách štátneho rozpočtu na rok 2004 sa uvažovalo s daňou vo výške 1,00 Sk/kus. Daň na tabakový zvyšok je 880 Sk/kg a na tabak 1000 Sk/kg. Zvýšený výnos vychádza z úrovne dane 1,40 Sk/cigaretu a 1350 Sk/kg tabakového zvyšku a tabaku. Ani táto úroveň sadzieb ešte nezodpovedá Smernici EÚ č. 92/79/EHS.

9.	Daň z dedičstva, daň z darovania, daň z prevodu nehnuteľností
	Uvažuje sa o zrušení tejto dane.

10.	Daň z motorových vozidiel
Uvažuje sa o uplatnení tejto dane len na úžitkové motorové vozidlá. Pre osobné vozidlá a autobusy bude daň zrušená.

11.	Zrušenie miestneho poplatku z predaja alkoholických nápojov a tabakových výrobkov
	Výnos z týchto miestnych poplatkov predstavoval cca. 430 mil. Sk ročne.

12. Odškodnenie sociálne znevýhodnených skupín
Suma, ktorá sa použije na odškodnenie dôchodcov bola na základe odborných prepočtov odhadnutá vo výške 1,6 mld. Sk. Uvedená suma predstavuje čiastočnú kompenzáciu zvýšenia DPH zo 14% na 20%. Ostatné skupiny obyvateľstva budú kompenzované zmenami v sociálnom systéme.